Benignitas Salvatoris erga humanum genus larga esse consuevit, ut ex rebus quas jure possident eterna valeat merces adipisci. Quapropter, in Dei nomine, ego Alexandria dono Deo et sanctis apostolis ejus Petro et Paulo, ad locum Cluniacum, aliquid ex rebus meis quæ sunt sitæ in pago Augustudunensi, in villa Corauro: hoc est unum mansum indominicatum, terminatum de una parte terra Lantberti, de alia terra Ainardi, de tertia terra Constabuli, de quarta terra Grimonis. Infra istos terminos, totum ad integrum quicquid ad ipsum mansum aspicit vel aspicere videtur, scilicet in campis, pratis, silvis, aquis aquarumque decursibus, quesitum et ad inquirendum, dono atque transfundo, pro remedio animæ meæ et omnium parentum meorum et filiorum meorum, eo tenore ut quandiu vixero teneam: in vestitura vero ad presens unum curtile predicti loci habitatores cum omni integritate recipiant, et quod voluerint faciant; similiter, post discessum mæum, et de manso faciant, nemine contradicente. Qui autem calumpniare voluerit, non valeat vindicare quod repetit, sed coactus auri libram persolvat, et postea firma et stabilis permaneat, stipulatione subnixa. S. Alexandriæ, quæ fieri et firmare rogavit. S. Gotdefredi, qui consensit. S. Raintei. S. Aremberti. S. Duranni. Data mense martio, anno XVI Lotharii regis. Rothardus scripsit.